FI Euroopan unionin virallinen lehti C 303/225

TILINTARKASTUSTUOMIOISTUIMEN TARKASTUSLAUSUMA KUUDENNEN, SEITSEMÄNNEN, KAHDEKSANNEN JA YHDEKSÄNNEN EUROOPAN KEHITYSRAHASTON (EKR) TOIMISTA VARAINHOITOVUONNA 2004

(2005/C 303/02)

I — Euroopan tilintarkastustuomioistuin (jäljempänä tilintarkastustuomioistuin) on tarkastanut kuudennen, seitsemännen, kahdeksannen ja yhdeksännen EKR:n tilit ja tilien perustana olevat toimet 31. joulukuuta 2004 päättyneeltä varainhoitovuodelta. Tileihin sisältyvät tilinpäätösasiakirjat, rahoituksen toteutusta koskevat selvitykset sekä Euroopan investointipankin (EIP) toimittamat tilinpäätösasiakirjat ja tiedot (1). Varainhoitoa koskevien säännösten mukaan tilintarkastustuomioistuimen on annettava Euroopan parlamentille ja neuvostolle lausuma tilien luotettavuudesta sekä tilien perustana olevien toimien laillisuudesta ja asianmukaisuudesta siltä osin kuin on kyse siitä osasta EKR:n varoja, joiden hallinnoinnista komissio vastaa (2). Tilintarkastustuomioistuin on toimittanut tarkastuksensa tarkastusperiaatteidensa ja -standardiensa mukaisesti. Niissä sovelletaan yleisesti hyväksyttyjä kansainvälisiä tarkastusstandardeja EKR:jen toimintaympäristöön sovitettuina. Tilintarkastustuomioistuin sai tarkastuksen avulla riittävän perustan jäljempänä esitettävää lausumaa varten.

II — Tilien luotettavuus

Lukuun ottamatta seuraavista ongelmista johtuvia seurauksia

a) taseen vastaavaa-puolta koskevat tiedot ovat puutteelliset, sillä komissio ei ole tutkinut riittävästi, mikä osuus jäljellä olevista ennakoista velallisten on palautettava EKR:oon (ks. kohta 14);

b) epävarmoja saatavia koskevat varaukset ovat puutteellisia; varaukset eivät kuvasta luottotappioiden todellista määrää (ks. kohta 15);

c) tilinpäätökseen liitetyssä selvityksessä ilmoitettu Stabex-varojen määrä (832 miljoonaa euroa) on epäluotettava (ks. kohta 16),

tilintarkastustuomioistuin katsoo, että rahoituksen toteutusta koskevat selvitykset varainhoitovuodelta 2004 ja tilinpäätökset 31. joulukuuta 2004 antavat luotettavan kuvan kuudennen, seitsemännen, kahdeksannen ja yhdeksännen EKR:n tuloista ja menoista varainhoitovuodelta ja taloudellisesta tilanteesta varainhoitovuoden lopussa.

III — Tilien perustana olevien toimien laillisuus ja asianmukaisuus

Valvontajärjestelmien analyysi

Tilintarkastustuomioistuin tutki komission sisäisen valvonnan standardien täytäntöönpanon ja testasi valvontajärjestelmien vaikuttavuutta. Edistystä on tapahtunut, mutta seuraavilla aloilla on vielä parannettavaa:

a) riskinhallinta (ks. kohdat 20–22);

b) valvontakehys (ks. kohdat 23–33),

c) vastuu lähetystöjen sisäisestä valvonnasta (ks. kohdat 34–35);

d) EuropeAid-yhteistyötoimiston pääjohtajan toimintakertomus (ks. kohta 36).

Toimien tarkastus

Tilintarkastustuomioistuin tarkasti useita toimia käyttämällä aineistoa, joka saatiin komission keskusyksiköiltä ja lähetystöiltä. Lisäksi toimitettiin tarkastuksia täytäntöönpanoyksiköissä edunsaajina olevissa AKT-valtioissa. Tarkastusten tavoitteena oli tutkia säännösten noudattamista ja varmistua urakoiden, hankintojen ja palvelujen todenmukaisuudesta. Talousarviotukeen liittyvien menojen tarkastus päättyi vaiheeseen, jossa tuki maksettiin edunsaajamaan talousarvioon. Tilintarkastustuomioistuin totesi, että havaittujen virheiden esiintyvyys ja taloudellinen vaikutus eivät ole olennaisia (ks. kohdat 37–41).

Tilien perustana olevien toimien laillisuutta ja asianmukaisuutta koskevat päätelmät

Tilintarkastustuomioistuin katsoo, että varainhoitovuoden tulot, EKR:ille myönnetyt määrät sekä maksusitoumukset ja maksut ovat kaiken kaikkiaan lailliset ja asianmukaiset.

28. syyskuuta 2005 Hubert WEBER presidentti

(1) Yhdeksänteen EKR:oon sovellettavan varainhoitoasetuksen 96 artiklan 1 kohdan, 100 ja 101 artiklan sekä 125 artiklan 2 kohdan säännösten mukaisesti; käytännössä kyseessä ovat yhtäältä tilinpitäjän laatimat taseet ja niihin liittyvät tilinpäätösasiakirjat ja toisaalta tulostilit, joihin sisältyvät johtavan tulojen ja menojen hyväksyjän ja tilinpitäjän yhdessä laatimat taulukot. Tilinpäätösasiakirjat on esitetty kunkin neljän EKR:n osalta sekä kattavasti konsolidoidussa muodossa. Tarkastuslausuma ei koske EIP:n toimittamia tilinpäätösasiakirjoja ja tietoja (ks. alaviite 13).

(2) Edellä mainitun varainhoitoasetuksen 103 artiklan 3 kohdan mukaisesti ja ottaen huomioon kyseisen asetuksen 1 artikla tämä tarkoittaa sitä, että tarkastuslausuma ei koske EIP:n hallinnoimia ja sen vastuulla olevia yhdeksännen EKR:n varoja.